URDHËR
Nr. 90, datë 10.5.2021

PËR DISA NDRYSHIME NË URDHRIN NR. 413, DATË 26.7.2019,
“PËR PËRCAKTIMIN E RREGULLAVE PËR APLIKIMIN, PROCEDURAT, AFATET DHE DOKUMENTACIONIN PËR T’U BËRË PJESË E REGJISTRIT SHTETËROR TË MËSUESVE TË GJUHËS SHQIPE E TË KULTURËS SHQIPTARE NË DIASPORË”

Në mbështetje të nenit 102 të Kushtetutës së Republikës së Shqipërisë, të nenit 11, nenit 26 dhe pikës 5, të nenit 49, të ligjit 69/2012, “Për sistemin arsimor parauniversitar në Republikën e Shqipërisë”, të ndryshuar, pikës 5 të vendimit të Këshillit të Ministrave nr. 104, datë 28.2.2019, “Për përcaktimin e kritereve për krijimin e regjistrit shtetëror të mësuesve të gjuhës shqipe e të kulturës shqiptare dhe dhënien e certifikatës për nxënësit në diasporë”,

URDHËROJ:

1. Në “Rregullat për aplikimin, procedurat, afatet dhe dokumentacionin për t’u bërë pjesë e regjistrit shtetëror të mësuesve të gjuhës shqipe e të kulturës shqiptare në diasporë”, bashkëlidhur dhe pjesë e urdhrit nr. 413, datë 26.7.2019, bëhen këto ndryshime:
a) Pika 4 ndryshon si më poshtë: 
“4. ASCAP-ja, gjatë muajit maj të çdo viti kalendarik, shpall kërkesën për aplikime. Afati i përfundimit të aplikimit të jetë deri në datën 30 shtator të çdo viti.”.
b) Shkronja “g” dhe “h” e pikës 6 ndryshojnë si më poshtë: 
“g) Kopje të certifikatave dhe e kualifikimeve si mësues të gjuhës shqipe, të marra në Shqipëri ose vende të tjera, nëse kanë. 
h) Dokument që vërteton që kandidati jep mësim në gjuhën shqipe, i përkthyer në gjuhën shqipe dhe i noterizuar (të saktësohet nëse është institucion publik ose privat, nëse është punë me kohë të plotë ose të pjesshme), me përjashtim të rasteve kur ky dokument lëshohet nga përfaqësitë diplomatike.”.
[bookmark: _GoBack]2. Ngarkohen për zbatimin e këtij urdhri Sekretari i Përgjithshëm në Ministrinë e Arsimit, Sportit dhe Rinisë dhe Agjencia e Sigurimit të Cilësisë së Arsimit Parauniversitar. 
Ky urdhër hyn në fuqi menjëherë dhe botohet në Fletoren Zyrtare. 

